Die 74ste Golden Globe-aand, wat uitnemendheid in die rolprente en TV-programme van 2016 vereer het, is op 8 Januarie 2017 deur NBC in The Beverly Hilton in Beverly Hills, Kalifornië, gehou. Op 2 Augustus 2016 is aangekondig die akteur en kletsprogramaanbieder Jimmy Fallon sal die aanbieder wees, en op 3 November dat Meryl Streep die Cecil B. DeMille-prys sal ontvang vir haar lewenslange bydrae tot die vermaakbedryf. Die benoemdes is op 12 Desember aangekondig. La La Land het al sewe pryse gewen waarvoor dit benoem is; dit was dus die mees suksesvolle prent in die Golden Globes se geskiedenis en die sewende prent wat elke prys gewen het waarvoor dit benoem is. Dit sluit in dié vir beste regisseur, beste draaiboek en beste komedie of musiekprent. Die enigste ander rolprent wat meer as een prys gewen het, was Elle, wat albei die pryse gewen het waarvoor dit benoem is. Van die TV-programme wat meer as een prys gewen het, is The Night Manager, Atlanta, The Crown en The People v. O.J. Simpson: American Crime Story. Die wenners word eerste genoem, gevolg deur die ander benoemdes.